钦定古今图书集成/明伦汇编/氏族典/第067卷 > 朱泚
## 钦定古今图书集成/明伦汇编/氏族典/第067卷 > 朱泚

按《唐书朱泚传》：“泚，幽州昌平人。资壮伟，腰腹十围，外
宽和，中实狠刻。父荫籍军中，与弟滔并为李怀仙部
将。轻财好施，阴储凶德。朱希彩为节度使，颇委信之。
大历七年，希彩为下所杀，众共诣泚，推知留后，遣使
至京师听命。有诏检校左散骑常侍，即拜卢龙节度
留后。俄迁节度使，封怀宁郡王。居三年，求入朝，宴赉”
隆渥，滔摄后务，稍稍翦落泚牙角。泚自知为滔所卖，
乃请留京师。帝因分防秋兵使各有统，汴宋、淄青兵，
泚主之。进同中书门下平章事，出屯奉天，赐禁中兵
以为宠。迁检校司空，代李抱玉为陇右节度副大使，
仍知河西、泽潞行营兵马事。明年，徙王遂宁。德宗立，
改镇凤翔。建中初，诏加中书令，进拜太尉。滔合田悦
叛，阴遣人与泚相闻。帝以张镒节度凤翔，还泚京师，
不朝请，中人监第。李希烈围哥舒曜于襄城，诏泾原
节度使姚令言督兵救曜。过阙下，军变，众劫令言西
行，帝复遣使者开谕。贼已阵通化门，杀使者，帝遣普
王与学士姜公辅载金彩慰抚。贼薄丹凤门，帝出奔
奉天。令言以泚失权思乱，乃相谋迎泚，居白华殿。泚
僭即皇帝位，号“大秦”，建元应天，泚自将偪奉天城，围
凡三旬有六日，李怀光以兵五万至，泚引去。兴元元
年，泚以本封遂宁，汉地也，更号汉，改元天皇。会李怀光贰于帝，不欲泚平，按军观望。帝狩梁州，怀光遂与
泚连和。李晟等兵浸彊，士益附，薄光泰门，遂至白华。
泚出奔，犹馀范阳卒三千，因保彭原西城。泚腹心夜
射泚，坠窖中，共斩泚，传首以献。泚死，年四十三。